Zadeva C‑43/10
Nomarchiaki Aftodioikisi Aitoloakarnanias in drugi
proti
Ypourgos Perivallontos, Chorotaxias kai Dimosion ergon in drugim
(Predlog za sprejetje predhodne odločbe,
ki ga je vložilo Symvoulio tis Epikrateias)
„Predlog za sprejetje predhodne odločbe – Direktive 85/337/EGS, 92/43/EGS, 2000/60/ES in 2001/42/ES – Ukrepi Skupnosti na področju vodne politike – Preusmeritev rečnega toka – Pojem ‚rok‘ za izdelavo načrtov za upravljanje povodij“
Povzetek – Sodba Sodišča (veliki senat) z dne 11. septembra 2012
1.        Okolje – Ukrepi Skupnosti na področju vodne politike – Direktiva 2000/60 – Člen 13, ki določa rok, v katerem morajo države članice objaviti načrte upravljanja povodij – Člen 24, ki določa rok za prenos Direktive
(Direktiva Evropskega parlamenta in Sveta 2000/60, člena 13(6) in 24(1))
2.        Okolje – Ukrepi Skupnosti na področju vodne politike – Direktiva 2000/60 – Obveznost držav članic izdelati celoto načrtov za upravljanje povodij – Obveznost objave načrtov upravljanja povodij najkasneje devet let po začetku veljavnosti Direktive – Obveznost opustitve držav članic v prehodnem obdobju – Obveznost nesprejetja predpisov, s katerimi bi bili lahko resno ogroženi cilji, ki so določeni v Direktivi 2000/60
(člena 10, drugi odstavek, ES in 249, tretji odstavek, ES; Direktiva Evropskega parlamenta in Sveta 2000/60, člen 4)
3.        Okolje – Ukrepi Skupnosti na področju vodne politike – Direktiva 2000/60 – Razlaga – Direktiva, ki ne nasprotuje nacionalni določbi, s katero je pred 22. decembrom 2009 dovoljena preusmeritev vode iz enega povodja v drugo ali iz enega vodnega območja v drugo, če ni načrtov upravljanja povodij – Pogoji
(Direktiva Evropskega parlamenta in Sveta 2000/60)
4.        Okolje – Ukrepi Skupnosti na področju vodne politike – Direktiva 2000/60 – Področje uporabe člena 14 navedene direktive
(Direktiva Evropskega parlamenta in Sveta 2000/60, člen 14)
5.        Okolje – Presoja vplivov nekaterih projektov na okolje – Direktiva 85/337 – Razlaga – Nacionalna zakonodaja, s katero se odobri projekt delne preusmeritve vode iz neke reke – Presoja vplivov projekta na okolje, ki je bila podlaga za upravno odločbo, sprejeto v postopku, v katerem so bile izpolnjene obveznosti obveščanja in udeležbe javnosti, določene v Direktivi – Dopustnost – Pogoji
(Direktiva Sveta 85/337, kakor je bila spremenjena z Direktivo 2003/35, člen 1(5))
6.        Okolje – Presoja vplivov nekaterih načrtov in programov na okolje – Direktiva 2001/42 – Načrt in program – Pojem – Projekt delne preusmeritve toka reke – Izključitev
(Direktiva Evropskega parlamenta in Sveta 2001/42, člen 2(a))
7.        Okolje – Ohranjanje naravnih habitatov ter prostoživečih živalskih in rastlinskih vrst – Direktiva 92/43 – Posebna ohranitvena območja – Območja, uvrščena na nacionalne sezname območij, ki bi se lahko štela za območja, pomembna za Skupnost – Varstveni ukrepi – Obveznost držav članic, da sprejmejo varstvene ukrepe, določene v členu 6, od (2) do (4), Direktive po uradni obvestitvi o Odločbi Komisije o sprejetju seznama območij v sredozemski biogeografski regiji
(Direktiva Sveta 92/43, člena 4(1), drugi pododstavek, in 6, od (2) do (4))
8.        Okolje – Ohranjanje prostoživečih ptic – Direktiva 79/409 – Razvrstitev kot posebno območje varstva – Obveznost držav članic
(Direktiva Sveta 79/409, člen 4(1) in (2))
9.        Okolje – Ohranjanje naravnih habitatov ter prostoživečih živalskih in rastlinskih vrst – Direktiva 92/43 – Dovoljenje za projekt preusmeritve vode, ki ni neposredno povezan z ohranjanjem posebnega območja varstva ali za to potreben, vendar lahko nanj pomembno vpliva, kadar ni nobenih dokazov ali verodostojnih in posodobljenih podatkov o pticah na tem območju – Nedopustnost
(Direktiva Sveta 92/43, člen 6(3) in (4))
10.      Okolje – Ohranjanje naravnih habitatov ter prostoživečih živalskih in rastlinskih vrst – Direktiva 92/43 – Razlaga – Projekt preusmeritve vode, ki posega v celovitost območja, pomembnega za Skupnost – Razlogi, povezani z namakanjem in z oskrbo s pitno vodo – Nujni razlogi prevladujočega javnega interesa – Pogoji
(Direktiva Sveta 92/43, člen 6(4))
11.      Okolje – Ohranjanje naravnih habitatov ter prostoživečih živalskih in rastlinskih vrst – Direktiva 92/43 – Obveznost držav članic, da sprejmejo izravnalne ukrepe v primeru izvedbe projekta, ki bi lahko posegel v okolje – Obveznost upoštevati obsežnost preusmeritve vode in pomembnost del, ki jih ta preusmeritev vključuje
(Direktiva Sveta 92/43, člen 6(4), prvi pododstavek)
12.      Okolje – Ohranjanje naravnih habitatov ter prostoživečih živalskih in rastlinskih vrst – Direktiva 92/43 – Dovoljenje, kar zadeva območja, ki so del omrežja Natura 2000, za preoblikovanje naravnega rečnega ekosistema v zelo antropogen rečni in jezerski ekosistem – Pogoji
(člen 6 ES; Direktiva Sveta 92/43, člen 6(4), prvi pododstavek)
1.        Člena 13(6) in 24(1) Direktive 2000/60/ES o določitvi okvira za ukrepe Skupnosti na področju vodne politike je treba razlagati tako, da določata, da se 22. decembra 2009 izteče rok, v katerem morajo države članice objaviti načrte upravljanja povodij, in da se 22. decembra 2003 izteče skrajni rok, v katerem morajo države članice opraviti prenos te direktive, zlasti členov od 3 do 6, 9, 13 in 15.
(Glej točko 47 in točko 1 izreka.)
2.        Glej besedilo odločbe.
(Glej točke od 57 do 60.)
3.        Direktivo o 2000/60 o določitvi okvira za ukrepe Skupnosti na področju vodne politike je treba razlagati tako, da načeloma ne nasprotuje nacionalni določbi, s katero je pred 22. decembrom 2009 dovoljena preusmeritev vode iz enega povodja v drugo ali iz enega vodnega območja v drugo, kadar pristojni nacionalni organi še niso sprejeli načrtov upravljanja zadevnih vodnih območij. Taka preusmeritev ne sme resno ogroziti izpolnitve ciljev te direktive. Navedeno preusmeritev je v delu, v katerem bi lahko imela škodljive vplive na vodo, kot so ti, navedeni v členu 4(7) te direktive, vseeno mogoče dovoliti, vsaj če so izpolnjeni pogoji iz točk od (a) do (d) te določbe, in to, da v sprejemnem povodju ali vodnem območju ni mogoče z njegovimi vodnimi viri zadovoljiti potreb po pitni vodi, proizvodnji električne energije ali namakanju, ni nujen pogoj za to, da bi bila taka preusmeritev v skladu z navedeno direktivo, če so izpolnjeni zgoraj navedeni pogoji.
(Glej točko 69 in točko 2 izreka.)
4.        Dejstvo, da nacionalni parlament odobri načrte upravljanja povodij v zvezi z obsežnim projektom nacionalnega pomena, ne da bi bil opravljen kakršen koli postopek obveščanja, posvetovanja in sodelovanja z javnostjo, ne spada na področje uporabe člena 14 Direktive 2000/60 o določitvi okvira za ukrepe Skupnosti na področju vodne politike in zlasti odstavka 1 tega člena.
(Glej točko 75 in točko 3 izreka.)
5.        Direktivo 85/337 o presoji vplivov nekaterih javnih in zasebnih projektov na okolje, kakor je bila spremenjena z Direktivo 2003/35, zlasti njen člen 1(5), je treba razlagati tako, da ne nasprotuje nacionalnemu zakonu, s katerim se odobri projekt delne preusmeritve vode iz določene reke na podlagi presoje vplivov tega projekta na okolje, ki je bila podlaga za upravno odločbo, sprejeto v postopku, v katerem so bile izpolnjene obveznosti obveščanja in udeležbe javnosti, določene v tej direktivi, tudi če je bila ta odločba v sodnem postopku odpravljena, če je navedeni zakon poseben zakonski akt, tako da je cilje te direktive mogoče doseči z zakonodajnim postopkom. Za ugotavljanje, ali sta bila ta pogoja izpolnjena, je pristojno nacionalno sodišče.
(Glej točko 91 in točko 4 izreka.)
6.        Projekta delne preusmeritve vode iz reke, kot je projekt delne preusmeritve zgornjega toka reke Akheloos proti Tesaliji, ni mogoče šteti za načrt ali program, ki spada na področje uporabe Direktive 2001/42 o presoji vplivov nekaterih načrtov in programov na okolje.
(Glej točko 96 in točko 5 izreka.)
7.        Območja, ki so bila uvrščena na nacionalni seznam območij, pomembnih za Skupnost, posredovan Evropski komisiji na podlagi člena 4(1), drugi pododstavek, Direktive 92/43 o ohranjanju naravnih habitatov ter prosto živečih živalskih in rastlinskih vrst, in ki so bila nato vključena v seznam območij, pomembnih za Skupnost, sprejet z Odločbo 2006/613 o sprejetju seznama območij v sredozemski biogeografski regiji, pomembnih za Skupnost, v skladu z Direktivo 92/43, potem ko je bila zadevna država članica o tej odločbi uradno obveščena, so bila varovana s to direktivo že pred objavo navedene odločbe. Zlasti je morala zadevna država članica po tem uradnem obvestilu prav tako sprejeti varstvene ukrepe, določene v členu 6, od (2) do (4), te direktive.
(Glej točko 105 in točko 6 izreka.)
8.        Glej besedilo odločbe.
(Glej točko 107.)
9.        Direktivo 92/43 o ohranjanju naravnih habitatov ter prosto živečih živalskih in rastlinskih vrst, zlasti njen člen 6(3) in (4), je treba razlagati tako, da nasprotuje temu, da se projekt preusmeritve vode, ki ni neposredno povezan z ohranjanjem posebnega območja varstva ali za to potreben, vendar lahko nanj pomembno vpliva, dovoli, kadar ni nobenih dokazov ali verodostojnih in posodobljenih podatkov o pticah na tem območju.
(Glej točko 117 in točko 7 izreka.)
10.      Direktivo 92/43 o ohranjanju naravnih habitatov ter prosto živečih živalskih in rastlinskih vrst, zlasti njen člen 6(4), je treba razlagati tako, da razlogi, povezani po eni strani z namakanjem in po drugi strani z oskrbo s pitno vodo, navedeni v utemeljitev projekta preusmeritve vode, lahko pomenijo nujne razloge prevladujočega javnega interesa, ki lahko upravičijo izvedbo projekta, ki posega v celovitost zadevnih območij. Kadar tak projekt posega v celovitost območja, pomembnega za Skupnost, s prednostnim naravnim habitatnim tipom in/ali prednostno vrsto, je njegova izvedba načeloma lahko upravičena iz razlogov, povezanih z oskrbo s pitno vodo. V nekaterih okoliščinah je lahko upravičena zaradi koristnih posledic bistvenega pomena, ki jih ima namakanje za okolje. Nasprotno pa namakanje načeloma ne more spadati med razloge, povezane z zdravjem ljudi in javno varnostjo, ki upravičujejo izvedbo takega projekta.
(Glej točko 128 in točko 8 izreka.)
11.      Člen 6(4), prvi pododstavek, prvi stavek, Direktive 92/43 o ohranjanju naravnih habitatov ter prosto živečih živalskih in rastlinskih vrst določa, da če je treba kljub negativni presoji posledic za območje izvesti načrt ali projekt iz nujnih razlogov prevladujočega javnega interesa, vključno tistih socialne ali gospodarske narave, in ni drugih ustreznih rešitev, država članica izvede vse izravnalne ukrepe, potrebne za zagotovitev varstva celovite usklajenosti Nature 2000. Pri opredelitvi ustreznih izravnalnih ukrepov je treba upoštevati obsežnost preusmeritve vode in pomembnost del, ki jih ta preusmeritev vključuje.
(Glej točki 130 in 133 ter točko 9 izreka.)
12.      Na podlagi Direktive 92/43 o ohranjanju naravnih habitatov ter prosto živečih živalskih in rastlinskih vrst, zlasti njenega člena 6(4), prvi pododstavek, razlagane ob upoštevanju cilja trajnostnega razvoja, kot je določen v členu 6 ES, je, kar zadeva območja, ki so del omrežja Natura 2000, dovoljeno preoblikovanje naravnega rečnega ekosistema v zelo antropogen rečni in jezerski ekosistem, če so izpolnjeni pogoji iz te določbe navedene direktive.
(Glej točko 139 in točko 10 izreka.)